Adshumbic Esusën utsi chiacbimbuen naden chuiuapondash:
Tantia.
Mibitedi chuinu.
¿Mitsipadec nuquin matses aton iua obeca dadpen dayun uaquid icpec?
Ambi obeca tsicatiaid puduedte shëcuënquio icbo puduedquid nec.
Padnuen ampe tsicatiaid mayadec puduedquid nendac.
Obeca icbon:
Puduednu.
Shëcne,
cac ambi:
Cun iua ista,
caidën shëcneshunquid.
Aden shëcneshunac puduedtanquin ambi obeca cuëmëdquid cuëmëdquidquien cuëmbanquin:
Cho,
cac icbo tsibanquid obeca nendac.
Aden abitedi umanuc niecunmeshun abi buanec bëyuc nidsho aton iuan icbo tsibanquid.
Cun icbo cuëmbocpadquiec cuëdec,
queshun icbo tsibanquid obecan.
Padnuen utsibon cuënac aid tsibanenquio yec:
Cun icbo cuëdbocpadpenquio cuënec,
quiash dacuëdec obeca cuenquid.
Icbouidtsëqui tsibanquid obeca nec,
Esus quesho tantiashumbien:
Tantiadenquio icnuc mimbi chiec,
capondash padiseobon.
Adsho tantiashun Esusën padpidembuen naden chuiuapondash:
Tantia.
Mibi abimbo chuinu.
Obeca tsicatiaid puduedte shëcuëbimbuecquid nebi.
Icbo choambo icnuc ampen cuënac obecan tantienquiocquid.
Adquid icnuc:
Obeca puduedte shëcuëbimbuecquid nebi.
Ubiuidtsëqui tantiash Nuquin Papa yacno puduedtequid matses iquendac.
Adquid icsho obeca icbon bëdambuen pemiacbimbuen bëdambuec tabadmendambi.
Padnuen ampe choshon cuessunniacbimbuen ubi tantiesabon matses bëdambo icmetiapimbo iquec.
Umbien ubi tantiaquid bëdambuen tabadmeshun Nuquin Papa yacno tabadtequid icmenuec chondac.
Adashic Esus padpidec onqueuapondash:
Obeca icbobimbuecquid nebi.
Obeca icbo aton iua cudasacbimbuec ubi tantiaquido cudasnuec ubided cuidadec uënësendabi.
Padnuen utsibo piucquid bedteuidi bunquin obeca isquid iquec.
Adquidën bëdi dapa chosho issun:
Cunapenquio nec,
quetanquin badedi obeca nianquid.
Adoacsho bëdin obeca pequid.
Utsi pesho istanec abimaisi obeca niquequid.
Piucquid bedteuidi tantiaquin isquidien obeca tantienquio icquin nianec cuenquid nendac.
Adashic abi onquec:
Obeca icbobimbuecquid nebi.
Cun obecan abi tantiaquin namequid icsho aidon ubi tantiec.
Nuquin Papabëd ubi tantiananacpadquiec ubi tantiaquidobëdtsen tantiananquiebi.
Aden ubi tantiaquido tantiec Cun Pa aido cuidmenquio icnuec ubided cuidadec uënësendabi.
¿Nëid matses isadaidbouidtsëqui tantiectabi adec uënëspadi?
Padenquio.
Matses utsibontsen adembidi ubi tantiendac.
Aidobëta nëid matses cun matses caquin nëish yua obecabimbuecnuc abitedi bëdambuen dayunuaic aidon icbouidtsëqui iquendabi.
Cun Pan tantiacpadquiequi ubided cuidadec uënësash uincuenuaindabi.
Aden ambi chiacpadombuen umbi nasho Cun Pan ubi tantiaquiec.
Matsesën ambembi ubi uënës uatiapimbo ictsiash.
Umbi tantiacpadquiequi matsesën uënës uadendabi.
Adecbidi nadatiambocquid yec ubibi uincuenuaindabi.
Adec Cun Pan chuibocpadec iquendabi,
quepondash Esus.
Adsho tantiash cun matses isadaidbon chuiquido dadpen nadec chushcanancuededpanëdash.
Aido dadpen:
Mayan Icsa Satanasën iua podobitsi icsa dapuduedash tantienquio yec onquequid nec.
¿Atotsi quequin aid tantiashune?
quenubien
utsibo:
Mayan Icsa Satanasën iua dapuduedashta ¿adec onquepatsiash?
Ma bëdambuec onquepaboc.
Mayan Icsa Satanasën iua podobitsi icsa dapuduedaidën aden bëshuaid bëdanmenquio ictsenosh,
quepanëdash.